Informācija plašsaziņas līdzekļiem

14.01.2025.

**AICINA PIETEIKTIES BRĪVPRĀTĪGAJAM DARBAM SKOLU JAUNATNES DZIESMU UN DEJU SVĒTKOS**

**XIII Latvijas Skolu jaunatnes dziesmu un deju svētku veiksmīgas norises nodrošināšanai līdz 2025. gada 9. februārim aicināti pieteikties brīvprātīgie palīgi. Svētku laikā plānots nodarbināt apmēram tūkstoti brīvprātīgo. Plānots, ka brīvprātīgie sāks darboties jau pirmssvētku periodā, bet visaktīvāk tiks iesaistīti organizatoriskajos procesos Svētku laikā - no 5. jūlija līdz 13. jūlijam.**

Pieteikties aicinātas personas, kuras līdz 2025. gada 1. jūnijam sasniegušas 16 gadu vecumu, ar labām latviešu valodas zināšanām. Potenciālajam brīvprātīgā darba veicējam jābūt gatavam veltīt 24 līdz 40 stundas brīvprātīgā darba veikšanai, kas pakārtotas Svētku rīkotāju sastādītajam grafikam. Pieteikumu aizpildīt iespējams Svētku tīmekļvietnē - <https://www.nacgavilet.lv/lv/par-svetkiem/brivpratigajiem/>

*“Brīvprātīgo palīgu atbalsts dalībniekiem, apmeklētājiem un organizatoriem ir nozīmīga un neatņemama Svētku sastāvdaļa. Tā ir iespēja iesaistīties Svētku organizatoriskajos procesos, iegūt jaunu pieredzi un piedzīvot svētku prieku un emocijas. Dziesmu un deju svētki ir milzīgs kopdarbs un paldies katram, kurš atrod sevī aicinājumu kļūt par daļiņu no tā!”* uzsver XIII Latvijas Skolu jaunatnes dziesmu un deju svētku Rīcības grupas vadītāja Inga Vasiļjeva.

Katram brīvprātīgajam Svētkos tiks nodrošināta ēdināšana, ja dienā darbs tiks veikts ilgāk nekā četras stundas. Būs nodrošināta iespēja bez maksas izmantot Rīgas sabiedrisko transportu, tiks nodrošināta veselības un dzīvības apdrošināšana pret nelaimes gadījumiem, tiks izsniegta Svētku identifikācijas (ID) karte un darba atribūtika. Uzrādot  brīvprātīgā ID karti, Svētku laikā varēs bez maksas apmeklēt vizuālās un vizuāli plastiskās mākslas izstādi “StaroJums”, pūtēju orķestra koncerta “Tā radās skaņa…” ģenerālmēģinājumu, Noslēguma koncerta “TE-AUST” ģenerālmēģinājumu un Noslēguma koncertu “TE-AUST”.

**Par XIII Latvijas Skolu jaunatnes dziesmu un deju svētkiem**
XIII Latvijas Skolu jaunatnes dziesmu un deju svētki norisināsies 2025. gada vasarā no 5. jūlija līdz 13. jūlijam. Svētku laikā Rīgā notiks vairāk nekā 30 pasākumi dažādās norises vietās – Mežaparka Lielajā estrādē, Nacionālajā stadionā “Daugava”, Arēnā Rīga, Starptautiskajā izstāžu centrā Ķīpsalā, Dailes teātrī, VEF Kultūras pilī, Rīgas Domā, Latvijas Etnogrāfiskajā brīvdabas muzejā, Brīvības laukumā, Vērmanes dārzā un citur.

Informāciju sagatavoja

Linda Ertmane

XIII Latvijas Skolu jaunatnes dziesmu un deju svētku

Sabiedrisko attiecību vadītāja

E-pasts: linda.ertmane@visc.gov.lv

Tālr. +371 29181396